Ahoj Robert,

neviem či si pamätáš, keď som bol u teba naposledy na kurze, som mal plán zachrániť starú zrubovú maštaľ. Nakoniec sa to predsa len podarilo. Stálo to síce veľa síl a nervov ale stálo to myslím za to… Je to stavba s pôdorysom 9,3m x 4,4m s celkovou výškou okolo 6m. Rozobrali sme ju a presťahovali k nám na pozemok asi 25 km od pôvodneho miesta.

Musel som mať na to stavebné povolenie a tiež si stavba vyžadovala vybudovať nové základy. Pôvodne stála ako hospodárska budova horárne na Liptove v lokalite Čierny Váh. Horáreň bola v správe Lesov slovenskej republiky, no nakoľko sa jej v dôsledku zanedbanej starostlivosti preborila strecha, tak ju zbúrali ešte asi v r. 2017. Táto maštaľ bola určená teda tiež na likvidaciu. Prežila len vďaka tomu, že mala eternitovú strechu a jej likvidácia teda bola finančne náročnejsia a tak sa s ňou neponáhľali.

Podarilo sa mi ju teda získať za cenu likvidácie eternitu. Musel som zaplatiť firmu, ktorá ho rozobrala a dostal som papier o ekologickej likvidácii…. (To znamená, že to niekde oficiálne zasypali na skládke:-))

Stavba ma zaujala nakoľko ide o celkom náročnú drevenú konštrukciu a týchto stavieb sa na Liptove zachovalo uz len málo. Inak ide asi o konštrukciu, ktora bola zrejme osvedčená a stavby ktoré som videl mali úplne rovnaké rozmery ako táto moja. Líšili sa iba výškou, počtom trámov nosnej zrubovej konštrukcie. Samotná stavba je zrub z tesaných smrekových hranolov rozmerov cca 18cm výška x 17 cm šírka. V ľavej časti bola na šírke cca 2m dreváreň - odkladací priestor, v strede bola samotná zrubová miestnosŤ maštale 6m x 4m a zprava bol priestor šírky cca 1,3m kde boli akési chlieviky pre zajace, sliepky a sviňu.

Na obdĺžnikovom pôdoryse je potom rám na 90 cm stĺpikoch čím sa zdvihla podchodná výška asi o 1,4 m. Rám je fixovaný výplňami s trámami X po celom obvode. Z vnútornej strany boli X obité doskami aby seno ktore sa vo vnútri skladovalo nevypadlo… Krov má ležatú stolicu z trámikov celkom prekvapivo subtílneho prierezu cca 10cmx12cm.

Nevedel som zistiť z oficiálnych zdrojov kedy bola stavba postavená. Keď sme stavbu rozoberali, tak sme pátrali po nejakých nápisoch ceruzkou alebo vyrytom letopočte. Objavili sme ceruzkou napisaný rok 1902 na krokve na takom mieste, že to nebola náhoda ale museli to napisat zrejme počas stavby. Má teda minimálne 121 rokov alebo je ešte o pár rokov starsia…

Snažil som sa zachovať maximum pôvodného dreva. Krov a vrchná konštrukcia spevnená X je takmer kompletne pôvodná….Žiaľ čím sa išlo nižšie tak ako stavba zatekala, drevo bolo aj v horšom stave (napadnuté tesárikom) a museli sme meniť za nové. Snažil som sa však zachovať ráz stavby a aj keď som použil pílené hranoly, z vonkejšej strany som ich okresal tak, aby pohľadová strana bola viditeľne ručne opracovaná.

Išlo to pomaly nakoľko som to robil iba sám, prípadne za malej otcovej dopomoci. Veľkou pomocou bol traktor s prednými vidlami a neskôr aj hydraulický zdvihák, ktorý poslúžil ako improvizovaný žeriav. Na osadenie stropných trámov a zloženie konštrukcie krovu som si už musel zavolať majstrov. Paradoxne, zloženie krovu bolo hotové iba za dva dni, nakoľko všetko sa podarilo zosadiť do pôvodnej polohy a nemuseli sme nič prerábať.

Nakoľko trámy krovu sú dosť malého priemeru, dával som im ešte príložky z fošní z vonkajšej strany aby sa čo najmenej uberalo z interiéru. Ako izoláciu som vyskúšal bublinkovú fóliu Aluthermo… mala by mať slušné izolačné vlastnosti a tvorí zároveň aj parozábranu. Som zvedavý ako sa to osvedčí v praxi. Krytinu som dal plechovú….imitácia šindľa, profil Jánošík od firmy Blachotrapez.  Ide o veľmi ľahkú krytinu nakoľko potrebujem aby prípadný sneh zo strechy čo najskôr spadol dole a nezaťažoval zbytočne konštrukciu. Zaujimavé je, že napriek malému priemeru trámikov strecha prežila vyše 100 rokov a to bývali iné zimy…Pôvodná krytina na streche bol drevený šindel ktorý bol nahradený zrejme po cca 30-50 rokoch eternitom.

Montáž šablón nám prerušil prvý sneh a podarilo sa teda prikryť iba jednu stranu. Museli sme práce prerušiť a budeme pokračovať opäť na jar… Škoda chýbali nám možno 3 dni roboty za pekného počasia. Stavba je však pod fóliou takže by mala zimu prežiť ak teda nenapadne nejaký extrémny sneh…

Ak teda budeš mať na nových stránkach rubriku - práce našich žiakov :-) môžeš tam zavesiť zábery z našej rekonštrukcie.

Musím povedať, že som si siahol na dno svojich síl….zvládol som to však vďaka tomu, čo som sa u teba na dvoch kurzoch naučil. Bez týchto nadobudnutých zručností by asi výsledok nebol taký dobrý a asi by som si na to ani netrúfol....

Ďakujem teda ešte raz za zdielanie tvojich skúseností a želám veľa spokojných frekventantov ďaľších kurzov:-)

Priebeh rekonštrukcie som sa snažil zhrnúť do sekvencie záberov ktoré by zdokumentovali priebeh, dúfam že pôjde prílohu prehrať.

V ďaľšom maili ešte pošlem statické zábery z demontáže a následnej montáže…také puzzle vo väčšom rozsahu :-)

Srdečne zdravím z Bratislavy

Juraj